钦定古今图书集成/明伦汇编/官常典/第697卷 > 王就学
## 钦定古今图书集成/明伦汇编/官常典/第697卷 > 王就学

按《明外史卢洪春传》：“就学，字所敬，武进人。万历十四
年进士，授户部主事。三王并封议起，朝论大哗。就学，
王锡爵门人也，偕同年生钱允元往规之，为流涕，且
曰：‘恐他日为子孙祸’。锡爵笑曰：‘此外人浮论，吾密揭
屡进’。皇长子知之，就学曰：‘公他日能出宫中密奏，与
外廷相质邪？一旦祸发，悔何及’！锡爵怃然，明日遂反”，
并封之。诏改礼部，进员外郎。寻以清望调吏部。二十
四年，陈太后梓宫发引，帝嫡母也，当送门外，以有疾，
遣官代行。吏部侍郎孙继皋言之。帝怒，抵其疏于地。
就学抗疏曰：“圣母上宾，音容不可复。即犹可以凭棺
躄踊，而少尽其情者，在此寸晷耳。今以圣躬违和，遣
官恭代，臣闻之不胜痛心。人子于亲，惟送死为大事。
今乃靳一攀送，致圣孝不终，岂独有乖古礼，即圣心
岂能自安于此而不用其情，乌乎用其情于此而可
忍，乌乎不可忍？恐难以宣诸诏谕，书诸简册，传示天
下万世也。”疏奏不省，而心甚衔之。逾二年，诏甄别吏
部诸郎，斥就学为民。寻卒于家。